Na osnovu člana 69. Statuta Općine Stari Grad Sarajevo-Prečišćeni tekst („Službene novine Kantona Sarajevo“, broj: 20/13), Pravilnika o stipendiranju nadarenih učenika i studenata Općine Stari Grad Sarajevo („Službene novine Kantona Sarajevo“, broj: 28/19. 31/21. 44/22. i 7/23.), v.d. Općinskog načelnika Općine Stari Grad Sarajevo raspisuje:

**JAVNI POZIV**

za stipendiranje nadarenih učenika i studenata za školsku/akademsku 2023/2024.godinu

Pravo učešća na Javnom pozivu imaju nadareni učenici i studenti starosti do 25 godina, koji se nalaze na redovnom školovanju u srednjim i visokoškolskim ustanovama, a nisu obnavljali godinu, uz ispunjavanje sljedećih uslova:

* da su državljani BiH;
* da imaju prebivalište na području Općine Stari Grad Sarajevo u neprekidnom trajanju od pet godina do dana podnošenja prijave za dodjelu stipendije;
* da su u prethodnoj školskoj/akademskoj godini postigli uspjeh u školi, odnosno fakultetu/akademiji,na način kako slijedi:
* učenici srednjih škola sa najmanjom prosječnom ocjenom 4,80, a učenici prvog razreda srednje škole sa najmanjom prosječnom ocjenom 4,80 u devetom razredu;
* redovni studenti fakulteta/akademija koji prvi put upisuju tekuću akademsku godinu na nekoj od visokoškolskih ustanova ili pridruženih članica univerziteta/akademija iz grupacije umjetnosti, društvenih nauka, humanističkih nauka sa najmanjom prosječnom ocjenom 9,00 i studenti fakulteta iz grupacije medicinskih nauka, tehničkih nauka, prirodno-matematičkih i biotehničkih nauka sa najmanjom prosječnom ocjenom 8,50, a studenti prve godine fakulteta/akademije sa najmanjom prosječnom ocjenom 4,80 u četvrtom razredu srednje škole;
* da učenik/student nije stipendista druge institucije, po istom osnovu.

**Uz prijavu neophodno je priložiti sljedeće dokumente (originale ili ovjerene kopije):**

1. **Uvjerenje o državljanstvu ili** **Rodni list sa navedenom činjenicom o državljanstvu** kandidata za stipendiju ne starije od šest mjeseci;
2. **Uvjerenje** o kretanju kandidata za stipendiju ne starije od 30 dana (MUP KS, PU Stari Grad);
3. **Potvrdu o upisu** kandidata u tekuću školsku/akademsku godinu, izdatu od nadležne institucije škole/fakulteta sa naznakom da kandidat prvi put upisuje razred/godinu;
4. **Uvjerenje o postignutom uspjehu** kandidata za stipendiju u prethodnoj školskoj/akademskoj godini (za učenike prvog razreda srednje škole **svjedočanstvo IX razreda**, za studente prve godine studija **svjedočanstvo** završenog razreda srednje škole, za studente viših godina **potvrda o prosjeku ocjena** za prethodnu godinu studija);
5. **Dokaz** o učešću i postignutim **rezultatima** na općinskom, kantonalnom, federalnom, državnom i međunarodnom takmičenju za školsku/akademsku 2022/2023. godinu, potvrda ili diploma od nadležnih institucija (resorno ministarstvo, organizator takmičenja itd);
6. **Dokaz** da kandidat ima završenu osnovnu muzičku školu (Uvjerenje o završenoj osnovnoj muzičkoj školi izdato od nadležne institucije);
7. **Dokaz** da kandidat ima status perspektivnog sportiste ostvaren u prethodnoj školskoj/akademskoj godini (Uvjerenje izdato od strane nadležnog ministarstva);
8. **Dokaz** da je kandidat bez jednog ili oba roditelja (izvod iz matične knjige umrlih);
9. **Izjava** kandidata kojom se daje saglasnost da se njegovi podaci mogu obrađivati u skladu sa članom 5. Zakona o zaštiti ličnih podataka („Službeni glasnik BiH" broj 76/11). (za maloljetne kandidate Izjavu daje roditelj/staratelj i ista treba biti ovjerena od strane nadležne općinske službe).

Stipendije se dodjeljuju za tekuću školsku/akademsku godinu i isplaćivat će se za devet mjeseci za period septembar - decembar 2023. godine i februar – juni 2024. godine.

Visina mjesečne stipendije za učenike iznosi 150,00 KM, a za studente 200,00 KM.

Ukupan broj stipendija koje će se dodijeljivati u tekućoj školskoj/akademskoj godini odredit će se prema raspoloživim budžetskim sredstvima namijenjenim za ovu svrhu, i to: procentualno na način 60 % nadarenim studentima, odnosno 40 % sredstava nadarenim učenicima.

**Napomena I:**

**Učenici** sa ukupnim prosjekom ocjena 5,00 ostvarenim u šestom, sedmom, osmom i devetom razredu osnovne škole ostvaruju pravo na dodjelu stipendije, bez obzira na ukupan broj bodova ostvaren na osnovu drugih kriterija uz OBAVEZNO dostavljanje dodatnih validnih dokaza i to:

* Uvjerenje o postignutom uspjehu u šestom, sedmom, osmom i devetom razredu osnovne škole izdato od strane osnovne škole.

**Studenti** sa prosjekom ocjena 9,50 u prethodnoj akademskoj godini i više ostvaruju pravo na dodjelu stipendije, bez obzira na ukupan broj bodova ostvaren na osnovu drugih kriterija uz OBAVEZNO dostavljanje dodatnih validnih dokaza i to:

* Uvjerenje o postignutom uspjehu u prethodnoj akademskoj godini izdato od strane visokoškolske ustanove;

**Napomena II:**

**Kandidati koji ostvare pravo na stipendiju, prije potpisivanja ugovora u obavezi su dostaviti:**

1. Izjavu o odgovornosti da kandidat za stipendiju nije ostvario pravo na stipendiju po istom osnovu od druge institucije u tekućoj školskoj/akademskoj godini (za maloljetne kandidate Izjavu daje roditelj/staratelj i ista treba biti ovjerena od strane nadležne općinske službe).
2. Potvrdu/uvjerenje o otvorenom računu na ime kandidata za stipendiju, odnosno roditelja/staratelja na koji će se vršiti isplata stipendije, dokument isključivo izdat od strane banke.

**Ukoliko prijavljeni kandidati imaju jednak broj bodova, prednost će imati:**

1. Kandidat koji ima više bodova po osnovu rezultata u učenju;
2. Kandidat iz viših razreda, odnosno godina studija.

Svaki kandidat u javnom pozivu koji nije ostvario pravo na stipendiju biće pismeno obaviješten o rezultatima javnog poziva najkasnije u roku od 8 dana od dana objavljivanja Preliminarne rang liste učenika i studenata dobitnika stipendije. Nezadovoljni učesnik u javnom pozivu može podnijeti prigovor za zaštitu svojih prava Drugostepenoj stručnoj komisiji Općinskog vijeća u roku od 8 dana od dana prijema obavještenja.

Odluka Drugostepene komisije Općinskog vijeća je konačna.

Javni poziv ostaje otvoren 15 dana od dana objave u sredstvima informisanja.

Prijava sa neophodnom dokumentacijom se podnosi na propisanom obrascu (obrazac br. 5 se može preuzeti u šalter sali Općine Stari Grad Sarajevo, šalter broj 4 i/ili na web-stranici Općine [www.starigrad.ba](http://www.starigrad.ba)) na protokol Općine ili putem pošte na adresu:

**Općina Stari Grad Sarajevo**

**Služba za obrazovanje, kulturu i sport**

**(sa naznakom: Javni poziv za stipendiranje nadarenih učenika i studenata)**

**Ulica Zelenih beretki broj 4**

**71000 Sarajevo**

**Nepotpune i neblagovremene prijave neće se uzeti u razmatranje.**

Dostavljeni dokumenti se neće vraćati kandidatu nakon završene konkursne procedure.

Kandidati koji su ostvarili pravo potpisuju ugovor o dodjeli stipendije kojim se regulišu međusobna prava i obaveze učenika/studenta i Općine Stari Grad Sarajevo. Ugovor potpisuje učenik/student, ukoliko se radi o maloljetnom licu roditelj/staratelj i Općinski načelnik u ime Općine Stari Grad Sarajevo.

Za sve dodatne informacije kandidati se mogu obratiti Službi za obrazovanje, kulturu i sport na brojeve telefona:

033/282-324

033/282-365

 **V.D. NAČELNIK**

**OPĆINE STARI GRAD SARAJEVO**

 **Mirsada Smajić, dipl. iur**

Broj: 15-34-7175/23

Datum: 16.10.2023. godine